**Ανανέωση άδειας ασκήσεως του επαγγέλματος της διδασκαλίας σε Φροντιστήρια, Κέντρα Ξένων Γλωσσών και κατ’ οίκον διδασκαλίας**

Με την ανανέωση άδειας ασκήσεως του επαγγέλματος της διδασκαλίας σε Φροντιστήρια, Κέντρα Ξένων Γλωσσών και κατ’ οίκον διδασκαλίας της περ. 6 της παρ. Θ.12 υποβάλλεται στην αρμόδια, σε περιφερειακό επίπεδο, Διεύθυνση Δευτεροβάθμιας Εκπαίδευσης **φάκελος που θα περιλαμβάνει τα κάτωθι**:

**α)** Αντίγραφο πτυχίου πανεπιστημίου της ημεδαπής ή της αλλοδαπής αναγνωρισμένο ως ισότιμο και αντίστοιχο από το Διεπιστημονικό Οργανισμό Αναγνώρισης Τίτλων Ακαδημαϊκών και Πληροφόρησης (Δ.Ο.Α.Τ.Α.Π.) ή απόφαση του Συμβουλίου Αναγνώρισης Επαγγελματικών Προσόντων (Σ.Α.Ε.Π.) ή του Συμβουλίου Αναγνώρισης Επαγγελματικής Ισοτιμίας Τίτλων Τριτοβάθμιας Εκπαίδευσης (Σ.Α.Ε.Ι.Τ.Τ.Ε.) ή απόφαση Αναγνώρισης Επαγγελματικής Ισοδυναμίας από το Αυτοτελές Τμήμα Εφαρμογής της Ευρωπαϊκής Νομοθεσίας (Α.Τ.Ε.Ε.Ν.) και

θεωρημένο για τη γνησιότητα του από Δημόσια Αρχή.

Για τη διδασκαλία Ξένων Γλωσσών, στις περιπτώσεις που τα προσόντα του αναγγέλλοντος δεν συμπίπτουν με αυτά των διοριζόμενων στην δημόσια εκπαίδευση, απαιτείται συνυποβολή επάρκειας προσόντων διδασκαλίας ξένης γλώσσας.

Η επικύρωση αντιγράφων και η επίσημη μετάφραση για ξενόγλωσσα έγγραφα μπορούν να γίνουν, είτε στο κράτος προέλευσης είτε στην Ελλάδα, σύμφωνα με την ισχύουσα νομοθεσία.

**β)** Δήλωση του ν. 1599/1986, με βεβαίωση του γνήσιου της υπογραφής του αναγγέλλοντος, η οποία μπορεί να συντάσσεται και στην Ενιαία Ψηφιακή Πύλη της Δημόσιας Διοίκησης του άρθρου 52 του ν. 4635/2019, μέσω της ηλεκτρονικής εφαρμογής «e-Dilosi», στην οποία αναγράφεται ότι:

**i)** δεν έχει την ιδιότητα του δημοσίου υπαλλήλου, υπαλλήλου Ν.Π.Δ.Δ. και Ο.Τ.Α. Εάν έχει κάποια από τις παραπάνω ιδιότητες, αντί για την ανωτέρω υπεύθυνη δήλωση, υποβάλλεται άδεια για τη διδασκαλία σε Φροντιστήρια ή Κέντρα Ξένων Γλωσσών ή για κατ’ οίκον διδασκαλία, χορηγηθείσα από το αρμόδιο προς τούτο όργανο, σύμφωνα με τις παρ. 1 και 2 του άρθρου 31 του ν. 3528/2007 (Α΄ 26) και την παρ. 2 του άρθρου 38 του ν. 3584/2007 (Α΄ 143), όπως ισχύουν,

**ii)** δεν έχει καταδικαστεί ή παραπεμφθεί με τελεσίδικο βούλευμα, σύμφωνα με τα άρθρα 8 και 9 του Υπαλληλικού Κώδικα (ν. 3528/2007 - Α΄ 26), όπως τροποποιήθηκε και ισχύει,

**iii)** δεν έχει απολυθεί από θέση δημόσιου υπαλλήλου ή ιδιωτικού εκπαιδευτικού ή διδάσκοντος στα φροντιστήρια ή κέντρα ξένων γλωσσών, για λόγους πειθαρχικούς ή για ανεπάρκεια στην εκτέλεση των καθηκόντων του,

**iv)** αιτείται την ανανέωση της άδειας ασκήσεως του επαγγέλματος της διδασκαλίας σε Φροντιστήρια, Κέντρα Ξένων Γλωσσών και κατ’ οίκον,

 **v)** αποδέχεται τη χρήση, στατιστική επεξεργασία και δημοσιοποίηση των στοιχείων, σύμφωνα με τις σχετικές ισχύουσες διατάξεις.

**γ)** Πρόσφατη γνωμάτευση παθολόγου ή γενικού γιατρού είτε του δημοσίου είτε ιδιώτη στην οποία θα βεβαιώνεται η υγεία του αιτούντος να διδάξει σε Φροντιστήρια, Κέντρα Ξένων Γλωσσών και κατ’ οίκον (κατ’ αναλογία του άρθρου 7 του ν. 4210/2013).

**δ)** Πρόσφατη γνωμάτευση ψυχιάτρου είτε του δημοσίου είτε ιδιώτη στην οποία θα βεβαιώνεται η υγεία του αιτούντος να διδάξει σε Φροντιστήρια, Κέντρα Ξένων Γλωσσών και κατ’ οίκον (κατ’ αναλογία του άρθρου 7 του ν. 4210/2013).

**ε)** Φωτοτυπία Δελτίου Αστυνομικής Ταυτότητας ή ισχύοντος διαβατηρίου.

**στ)** Αντίγραφο εκδοθείσας άδειας από τη αρμόδια Διεύθυνση Δευτεροβάθμιας Εκπαίδευσης.

**ζ)** Αντίγραφο της εκτύπωσης μέσω της ειδικής εφαρμογής στην ιστοσελίδα του ΕΟΠΠΕΠ που βεβαιώνει την εμπρόθεσμη υποβολή (μέχρι 30.8.2019) στον ΕΟΠΠΕΠ της αρχικής αίτησης για την ανανέωση άδειας διδασκαλίας σε Φροντιστήρια, Κέντρα Ξένων Γλωσσών και κατ’ οίκον διδασκαλίας, δυνάμει της περ. 5 της υποπαρ. Θ12 της παρ. Θ΄ του άρθρου πρώτου του ν. 4093/2012, όπως συμπληρώθηκε με το άρθρο 104 του ν. 4547/2018 (Α΄ 102).

2. Η αρμόδια, σε περιφερειακό επίπεδο, Διεύθυνση Δευτεροβάθμιας Εκπαίδευσης διαπιστώνει την υποβολή των ως άνω δικαιολογητικών και αναζητά αυτεπαγγέλτως το απόσπασμα ποινικού μητρώου δικαστικής χρήσης του αιτούντος, προκειμένου να ολοκληρωθεί η διαδικασία ανανέωσης.

3. Οι ως άνω άδειες ανανεώνονται με τη διαδικασία αναγγελίας που προβλέπεται στο δεύτερο και τρίτο εδάφιο της παρ. 1 του άρθρου 3 του ν. 3919/2011 (Α΄ 32), με απόφαση της οικείας Διεύθυνσης Δευτεροβάθμιας Εκπαίδευσης.

4. Στο πλαίσιο υποβολής της αίτησης ανανέωσης άδειας ασκήσεως του επαγγέλματος της διδασκαλίας σε Φροντιστήρια, Κέντρα Ξένων Γλωσσών και κατ’ οίκον διδασκαλίας, εφόσον ο κάτοχος της αδείας δικαιούται να συνεχίζει να διδάσκει, έχοντας το ίδιο προσόν, σε ένα ή πλέον του ενός εκ των Φροντιστηρίων, Κέντρων Ξένων Γλωσσών και κατ’ οίκον, τυχόν αίτησή του για διδασκαλία στα λοιπά εξ’ αυτών (ή/και Φροντιστήρια, Κέντρα Ξένων Γλωσσών, κατ’ οίκον), πέραν των οριζομένων στην αρχική άδεια διδασκαλίας, θα εξεταστεί στο πλαίσιο του αρχικού αιτήματος ανανέωσης άδειας διδασκαλίας από την οικεία Διεύθυνση Δευτεροβάθμιας Εκπαίδευσης.